钦定古今图书集成/明伦汇编/氏族典/第057卷 > 徐游
## 钦定古今图书集成/明伦汇编/氏族典/第057卷 > 徐游

按《十国春秋》，南唐徐游，知诲子也。以义祖故，于朝家
为宗室，封文安郡公。初名景，游后避元宗名，去“景”字。
知诲遇元宗有恩，故元宗待游及游兄汝南郡公辽
尤亲厚，出入宫省，专典宫室营缮事。游虽家世崇贵，
然颇尚文学，居恒与文士辈时时过从。元宗创清晖
殿于北苑，命游与张洎为学士，入直其中。寻进太子
太保。后主嗣立，喜为文章，游复以属文见昵，遇宴饮，
辄流传酣咏，更相唱和。后主常于清晖殿后建澄心
堂，为朝廷内地，游与辽居中用事，即以从子元楀为
员外郎，凡机事密画中旨多出其间。宋师围城，分兵
署字，皆出澄心堂，直承宣命，谓之“澄心堂承旨”，率游
等主之。